b'\n_START_ARTICLE_\nVodja informacijske varnosti\n_START_PARAGRAPH_\nVodja informacijske varnosti (CISO, angle\xc5\xa1ko Chief Information Security Officer) je direktor oz. vodja informacijske varnosti v organizaciji. Spada med vi\xc5\xa1ji mened\xc5\xbement (Senior management), ki je odgovoren za razvoj in implementacijo programa informacijske varnosti v organizacijah. To vklju\xc4\x8duje pravila, postopke in politike, ki so oblikovani za varovanje informacijskih sistemov in informacijskega premo\xc5\xbeenja v podjetju pred zunanjimi in notranjimi informacijskimi gro\xc5\xbenjami. CISO je odgovoren za zagotavljanje skladnosti z normativnimi pogoji in standardi (npr. ISO/IEC 27001). Vloga vodje za informacijsko varnost se je v zadnjih letih nekoliko spremenila, primarno so se njegove naloge namre\xc4\x8d povezovale z implementacijo in upravljanjem tehnologije za nadzor varnosti oz. tehni\xc4\x8dnimi ukrepi, danes pa se vse bolj pojavljajo v vlogi svetovalcev in profesionalcev v upravljanju s tveganji. \xc4\x8ce so morali v preteklosti imeti veliko znanja o tehnologiji, morajo imeti v dana\xc5\xa1njem \xc4\x8dasu tudi vedno ve\xc4\x8d mened\xc5\xbeerskih kompetenc, ki se nana\xc5\xa1ajo na vodenje, komunikacijo, delo z ljudmi ipd. V manj\xc5\xa1ih podjetjih vlogo CISO navadno prevzame nekdo, ki je skrbnik IT sistema in hkrati opravlja naloge vodje informacijske varnosti._NEWLINE_CISO je lahko poimenovan tudi kot: glavni varnostni arhitekt, varnostni manager, varnostni upravljavec podjetja ali upravljavec informacijske varnosti.\n_START_SECTION_\nNaloge\n_START_PARAGRAPH_\nCISO ima glavno nalogo, da predvidi informacijske gro\xc5\xbenje in aktivno prepre\xc4\x8duje, da bi se le te pojavile. CISO mora sodelovati z drugimi vodstvenimi delavci na razli\xc4\x8dnih oddelkih, da zmanj\xc5\xa1ajo operativna tveganja v organizaciji povezana z informacijskimi incidenti in dogodki._NEWLINE_Glavne funkcije, ki zajemajo ve\xc4\x8dino odgovornosti delovnega mesta vodje informacijske varnosti:_NEWLINE_Za\xc5\xa1\xc4\x8dita: Zagotavljati, da zaposleni, politike, postopki in tehnologije v organizaciji aktivno varujejo informacijske vire ter prepre\xc4\x8dujejo informacijska tveganja in incidente._NEWLINE_Nadzor: Zagotavljati, da zaposleni, politike, postopki, prakse in tehnologije v organizaciji nadzorujejo operacije in aktivno odkrivajo nevarnosti ter v \xc4\x8dim kraj\xc5\xa1em mo\xc5\xbenem \xc4\x8dasu opozorijo oziroma prijavijo sumljive dogodke._NEWLINE_Reagiranje: Ko se zgodi kibernetski incident, je potrebno minimizirati njegov u\xc4\x8dinek in zagotoviti, da zaposleni, politike, postopki, prakse in tehnologije v organizaciji \xc4\x8dim hitreje povrnejo informacijsko premo\xc5\xbeenje nazaj v normalno stanje. Informacijsko premo\xc5\xbeenje vklju\xc4\x8duje tehnologijo, informacije, ljudi, objekte in preskrbovalno verigo._NEWLINE_Upravljanje: Zagotavljanje skladnosti z vsemi zunanjimi in notranjimi zahtevami in zmanj\xc5\xa1evanje tveganj sorazmerno s toleranco tveganj organizacije.\n_START_SECTION_\nIzobrazba\n_START_PARAGRAPH_\nCISO mora imeti znanja na podro\xc4\x8dju informacijske tehnike in varnosti, pridobiti pa mora izku\xc5\xa1nje na podro\xc4\x8dju upravljanj s tveganji in revizije._NEWLINE_Mnoga podjetja zahtevajo napredno znanje iz ra\xc4\x8dunalni\xc5\xa1kega in\xc5\xbeenirstva in obse\xc5\xbene delovne izku\xc5\xa1nje na podro\xc4\x8dju informacijske tehnologije._NEWLINE_CISO ima navadno tudi ustrezen certifikat, kot so: Certified Information System Auditor (poobla\xc5\xa1\xc4\x8deni revizor informacijskega sistema) in Certified Information Security Manager (poobla\xc5\xa1\xc4\x8deni informacijsko varnostni mened\xc5\xbeer), ki jih izdaja ISACA ter Certified Information Systems Security Professional, ki ga izdaja ISC.'